Anna Delvey

**Anna Sorokin** (Russies: Анна Сорокина, Anna Sorokina; gebore 23 Januarie 1991), ook bekend as **Anna Delvey**, is 'n swendelaar en bedrieër wat haar van 2013 tot 2017 as 'n ryk erfgenaam voorgedoen het aan die hoër stand van die New Yorkse sosiale en kunssirkels. 

Delvey is naby Moskou gebore en het in 2007, toe sy 16 jaar oud was, saam met haar ouers na Duitsland verhuis. In 2011, op 20-jarige ouderdom, het Delvey Duitsland verlaat om in Londen en Parys te gaan woon. In 2013 is sy na New York, waar sy 'n intern was vir die Franse modetydskrif *Purple*. Sy het 'n klub en kunsstigting met privaat lede bedink, wat ingesluit het die huur van 'n groot gebou met winkels en uitstallings deur bekende kunstenaars wat sy ontmoet het terwyl sy 'n intern was. Sy het later vervalste dokumente geskep om haar bewering te staaf dat sy 'n trustfonds van miljoene euro's het en het talle geldoordragtransaksies vervals. Sy het dié dokumente en vervalste tjeks gebruik om banke, kennisse en eiendomsagente te oorreed om kontant aan haar uit te betaal en lenings sonder kollateraal te kry. Sy het die geld gebruik om haar uitspattige leefstyl te onderhou, insluitend verblyf in verskeie duur hotelle.

Tussen 2013 en '17 het Delvey groot finansiële instellings, banke, hotelle en individue verneuk. In 2017 het die New Yorkse polisie haar in hegtenis geneem met die hulp van haar voormalige vriendin Rachel Williams, wat Delvey beskuldig het van bedrog van $62&nbsp;000. In 2019 het 'n New Yorkse staatshof Delvey gevonnis op 'n paar aanklagte van diefstal en pogings tot diefstal, en is sy gevonnis tot tronkstraf van tussen 4 en 12 jaar. Nadat sy twee jaar daarvan uitgedien het, is sy op parool vrygelaat. 

Ses weke later is sy deur die Amerikaanse doeanepolisie in hegtenis geneem om na Duitsland gedeporteer te word. In Oktober 2022, nadat sy 19 maande lank aangehou is, is sy op borgtog van $10 000 vrygelaat en in huisarres geplaas.

Delvey se storie het publisiteit geniet toe Williams 'n lang artikel in die tydskrif *Vanity Fair* geskryf het oor haar ondervindings in 2018 met Delvey. Sy het in haar boek *My Friend Anna* (2019) op die storie uitgebrei. In dieselfde jaar het die joernalis Jessica Pressler 'n artikel vir die tydskrif *New York* geskryf oor Delvey se lewe as 'n sosiale vlinder. Netflix het Delvey $320&nbsp;000 betaal vir die regte vir haar storie en dit ontwikkel in die minireeks *Inventing Anna* (2022) vir televisie. Delvey se lewensverhaal was ook die onderwerp van verskeie ander televisieprogramme, onderhoude, podsendings en teaterproduksies.

## Vroeë lewe
thumb|260px|Haar geboortedorp, Domodedowo naby Moskou.
Delvey is op 23 Januarie 1991 in Domodedowo, ’n werkersklassatellietdorp suid van Moskou in die Sowjetunie gebore. Haar pa, Wadim, het as ’n vragmotorbestuurder gewerk en haar ma het ’n klein winkel besit. In 2007, toe Delvey 16 was, het haar gesin na Noordryn-Wesfale, Duitsland, verhuis. Daar het haar pa ’n uitvoerende pos by ’n vervoermaatskappy beklee totdat die maatskappy in 2013 insolvent geraak het. Hy het daarna ’n verhittings-en-lugvoerkoelingsbesigheid begin wat in doeltreffende energiegebruik gespesialiseer het. Delvey se ma was ’n huisvrou. As jong volwassene het sy *Vogue*, modeblogs en fotorekenings op LiveJournal en Flickr obsessief gevolg.

Ná skool in 2011 het Delvey na Londen verhuis om by Central Saint Martins, ’n kunsskool, te studeer, maar sy het gou opgeskop en na Duitsland teruggekeer.

## Bedrog
thumb|240px|Church Missions House.

In middel 2013 het Delvey na New York gereis om die New Yorkse Modeweek by te woon. Dit was vir haar makliker om daar vriende te maak as in Parys en sy het besluit om te bly. Sy het vir 'n kort ruk in die New Yorkse kantoor van *Purple* gewerk.

In 2015 het Delvey die kunshandelaar en student Michael Xufu Huang op 'n partytjie ontmoet. Toe sy hoor hy beplan om die Venesiese Biënnale by te woon, het sy hom gevra of sy kon saamgaan. Huang het ingestem en 'n vliegkaartjie en hotelkamer vir Delvey bespreek met die veronderstelling dat sy hom die koste van $2 000 - $3 000 sou terugbetaal. Terug in New York het Delvey blykbaar van die reëling "vergeet" en hom nie betaal nie. Hy het haar eindelik geblokkeer en hulle vriendskap beëindig.

Delvey het Microsoft Word gebruik om vervalste bankstate en ander finansiële dokumente te skep wat wys sy het €60&nbsp;miljoen in Switserse bankrekenings, maar het gesê sy kon nie die geld kry nie omdat sy in Amerika was. by Gibson Dunn, wat haar weer in verbinding gebring het met verskeie groot finansiële instellings, insluitend City National Bank en Fortress Investment Group. City National het die lening geweier nadat Delvey nie bewyse kon verskaf van die bron van die Switserse bates nie, en sy het toe by Fortress aansoek vir 'n lening gedoen. Fortress het ingestem om die aansoek te oorweeg as Delvey $100&nbsp;000 betaal om regskoste in verband met die lening te dek. In Desember 2016, toe Delvey nie huur kon betaal nie, is die Church Missions House aan iemand anders verhuur. Sy het toe $30&nbsp;000 telegrafies aan 11&nbsp;Howard gestuur om haar rekening te betaal. Delvey het Williams oorreed om die rekening van $62&nbsp;000 te betaal, wat meer as 'n jaar van Williams se netto salaris was. Nadat sy ander kennisse gekontak het aan wie Delvey ook geld skuld, het Williams besef sy pleeg bedrog.

## Aanklagte en arres
Delvey is op 3 Oktober 2017 in hegtenis geneem in 'n lokval wat beplan is deur Michael McCaffrey, ’n polisieman van die New Yorkse polisie, wat saam met die kantoor van Manhatten se distriksprokureur gewerk het. Om die lokval te vergemaklik, het McCaffrey nou saam met Williams gewerk. In daardie stadium het Delvey in Passages Malibu, ’n luuksueuse rehabilitasiesentrum in Kalifornië, gebly.

Om Delvey te oortuig om na ’n meer openbare plek te gaan waar ’n arrestasie makliker uitgevoer kon word, het McCaffrey met Williams gereël dat sy haar nooi vir middagete by ’n restaurant buite die sentrum. Toe Delvey die sentrum verlaat, is sy in hegtenis geneem. Sy is aangekla op verskeie aanklagte van diefstal, tjekbedrog en die onbetaalde koste van die reis na Marokko en hotel- en restaurantrekenings.

## Verhoor en vonnis
thumb|320px|Rikers Island.
Op 8 Desember 2018 het Delvey in die New Yorkse misdaadhof verskyn en 'n pleitooreenkoms vir drie tot nege jaar tronkstraf van die hand gewys. Haar verhoor het op 20 Maart 2019 voor regter Diane Kiesel begin. Een dag het sy haar Rikers Island-uniform vir ’n Michael Kors-slooprok verruil. Die volgende dag het sy ’n deursigtige swart Yves Saint Laurent-top by 'n Victoria Beckham-broek gedra. Een Vrydag het sy geweier om die hofsaal binne te gaan omdat sy nie in die klere wat die tronk uitgereik het, wou verskyn nie.

Tydens die verhoor het Delvey se prokureur haar verdedig deur te sê haar bedoeling was nog altyd om haar skuld terug te betaal en dat sy dienste ontvang het in ruil vir publisiteit op Instagram. Hy het haar as ’n entrepreneur beskryf en met Frank Sinatra vergelyk, en beweer dat hulle albei ’n “goue geleentheid” in New York geskep het.

Op 25 April 2019, nadat die jurie twee dae lank beraadslaag het, het hulle Delvey skuldig bevind aan agt aanklagte. In ’n onderhoud voor haar vonnisoplegging het Delvey gesê: “Ek sou vir jou en vir almal anders én vir myself lieg as ek sê ek is jammer oor enigiets.” Dié bedrae, sowel as ongeveer $75 000 in regskoste wat met die verhoor verband hou, is betaal uit die opbrengs van Delvey se ooreenkoms van $320 000 met Netflix; die hof het Delvey toegelaat om die oorblywende $22 000 te hou. 

Ná die verhoor is Delvey, gevangene #19G0366 van die New Yorkse departement van korrektiewe dienste, aanvanklik na die Bedford Hills-vrouegevangenis gestuur en later na die Albion-gevangenis. Op 11 Februarie 2021 is sy op parool vrygelaat. Daarna het sy in The NoMad-hotel ingeboek en ’n Duitse kameraspan gehuur om haar te volg en haar bedrywighede te verfilm.

thumb|200px|Delvey in 2022.

## Huisarres
Ses weke ná haar vrylating op parool het die doeanepolisie Delvey in hegtenis geneem omdat haar visum verstryk het. Sy is in 'n tronk in New Jersey aangehou in afwagting op haar deportasie na Duitsland, wat sy teengestaan het. 'n Immigrasieregter het beslis as Anna vrygelaat word, "sal sy die vermoë en geneigdheid hê om weer bedrieglike en oneerlike dade te pleeg".

In Januarie 2022 is Delvey in die tronk positief vir Covid-19 getoets en in kwarantyn geplaas. In Oktober 2022 is sy op borgtog van $10&nbsp;000 vrygelaat. Sy is gelas om 24 uur per dag in huisarres te bly. Sy is elektronies gemonitor en is nie toegelaat om sosiale media te gebruik nie. Die opbrengs is gebruik vir haar borgtog en om drie maande se huur vir haar eenslaapkamerwoonstel van $4&nbsp;250 per maand in East Village te betaal.

## Verwysings
## Skakels
*